Η **ΑΕΠΙ** (*Ανώνυμη Εταιρεία Πνευματικής Ιδιοκτησίας*) ήταν ανώνυμη εταιρεία συλλογικής διαχείρισης πνευματικών δικαιωμάτων μουσικών έργων με στόχο την εκπροσώπηση των πνευματικών δημιουργών και δικαιούχων μουσικών έργων. Λειτουργούσε με βάση τις διατάξεις του Νόμου 2121/1993. Στις 14/5/2018 ανακλήθηκε η άδεια λειτουργίας της.

Ιστορία
-------

Σύμφωνα με την ιστοσελίδα της, η ΑΕΠΙ ιδρύθηκε το 1930 όταν άρχισαν στην Ελλάδα να φωνογραφούνται μουσικά έργα και ιδρυτικά μέλη της ήταν οι εξής: ο Μανώλης Καλομοίρης. Σώσος Ιωαννίδης Ιωάννης Κομνηνός, Ιωάννης Κυπαρίσης, Κωνσταντίνος Λάβδας, Νικόλαος Λάβδας, Ζαχαρίας Μακρής, Τάκης Μαρίνος, Κυριάκος Μαυρέας, Ανδρέας Παπαδόπουλος, Γρηγόρης Σκαρλάτος, Γιώργος Τσακατσιάνος. Από τη δεκαετία του 1930 όλοι οι δημιουργοί και οι ερμηνευτές κάθε λογής μουσικής που αποτύπωναν τα έργα τους στη Δισκογραφία υπήρξανε μέλη της Α.Ε.Π.Ι

Το σημερινό νομικό πλαίσιο, βάσει του οποίου λειτουργεί η ΑΕΠΙ είναι ο Νόμος 2121/1993, ο οποίος ορίζει ότι οι δημιουργοί ενός έργου έχουν δικαίωμα εκμετάλλευσής επ'αυτού (περιουσιακό δικαίωμα) αλλά και δικαίωμα προστασίας του προσωπικού τους δεσμού προς αυτό (ηθικό δικαίωμα). Ο δημιουργός, με βάση τον Νόμο αυτόν, έχει δικαίωμα να εκχωρήσει τη διαχείριση του περιουσιακού του δικαιώματος σε εταιρείες όπως η ΑΕΠΙ, ενώ το ηθικό δικαίωμα δεν έχει δυνατότητα μεταβίβασης και παραμένει στον δημιουργό ακόμη και μετά την εκχώρηση του περιουσιακού δικαιώματος.

Κατά τα τελευταία χρόνια υπήρχαν πολλά παράπονα για επιβολή προστίμων από την ΑΕΠΙ, η οποία έκανε υπερβολική χρήση των δικαιωμάτων της, επιβάλλοντας πρόστιμα ακόμη και σε καταστήματα (εκτός των χώρων εστίασης-συνεστίασης), όπως κομμωτήρια ή φαρμακεία, ακόμη και σε οδηγούς ταξί, γιατί δεν κατέβαλλαν δικαιώματα για να ακούγεται μουσική στους χώρους τους, έστω κι αν αυτή εξυπηρετούσε μόνον προσωπικές ακροάσεις. Αυτό είχε ως συνέπεια την προσφυγή πολλών επαγγελματιών στη Δικαιοσύνη, καθώς, σύμφωνα με αυτούς τα όργανα της ΑΕΠΙ έδειχναν υπερβάλλοντα ζήλο, με αποτέλεσμα το Νομικό Συμβούλιο του Κράτους να αποφανθεί ότι πρόστιμο δεν μπορεί να επιβληθεί χωρίς την παρουσία εντεταλμένου κρατικού υπαλλήλου, ο οποίος θα βεβαιώσει την παράβαση. Σε αντίθετη περίπτωση, θεωρείται ως απλή καταγγελία, η οποία οφείλει απλώς να ελεγχθεί από τον αρμόδιο Δήμο, χωρίς όμως να επιβληθούν κυρώσεις.

Τον Μάρτιο του 2016, το ΔΣ της ΑΕΠΙ αποφάσισε τη μεταφορά της εταιρείας στην Κύπρο, μια κίνηση που ερμηνεύτηκε ως απόπειρα αποφυγής ελέγχου του ΣΔΟΕ. Μετά τη μεταφορά, η ΑΕΠΙ εξακολουθούσε να εμφανίζεται ως υπαρκτή στην Ελλάδα και ύστερα από νέα συνέλευση των μετόχων αποφασίστηκε να ακυρωθεί η μεταφορά της στην Κύπρο. Όμως, αφού η έδρα της εταιρείας είχε μεταφερθεί, είχε διαγραφεί από τα ελληνικά μητρώα, άρα ΔΣ δεν ήταν δυνατό να υφίσταται. Εν τω μεταξύ, νέα έρευνα αποκάλυψε ότι η εταιρεία ήταν εγγεγραμμένη στην Κύπρο ως τις 6 Δεκεμβρίου, ενώ στις 7 Δεκεμβρίου είχε «εξαφανιστεί».

### Ποινική δίωξη

Τον Φεβρουάριο του 2017 ξέσπασε οικονομικό σκάνδαλο, μετά από έλεγχο που έγινε κατ' εντολή του Υπουργείου Πολιτισμού στα λογιστικά βιβλία της ΑΕΠΙ, ο οποίος αφορούσε στην περίοδο 2011-14. Από το πόρισμα του ελέγχου προέκυψαν -μεταξύ άλλων- πνευματικά δικαιώματα της τάξης των 42 εκατ. ευρώ τα οποία δεν διανεμήθηκαν στους δικαιούχους, παρακράτηση προμηθειών σε αδελφές εταιρείες και οργανισμούς του εξωτερικού, υπέρογκες αμοιβές μελών του διοικητικού συμβουλίου (καθώς και συγγενών τους) και δάνεια της εταιρείας σε μέλη του ΔΣ, τα οποία είχαν εγκριθεί από το ίδιο το συμβούλιο.

Τον Μάρτιο του 2018 η εισαγγελία Αθηνών άσκησε ποινική δίωξη εναντίον του Προέδρου της ΑΕΠΙ, Πέτρου Ξανθόπουλου, και άλλων μελών του διοικητικού συμβουλίου για επτά κακουργήματα μεταξύ των οποίων για απιστία και υπεξαίρεση άνω των 30 εκατομμυρίων ευρώ.

Εξωτερικοί Σύνδεσμοι
--------------------

* Επίσημη σελίδα
* Ντοκιμαντέρ της εκπομπής *Κουτί της Πανδώρας* (μέρος 1ο)
* Ντοκιμαντέρ της εκπομπής *Κουτί της Πανδώρας* (μέρος 2ο)
* "Φάκελος ΑΕΠΙ", Εφημερίδα Των Συντακτών

Παραπομπές
----------

1. 1 2  Φωτεινή Λαμπρίδη, "Σκάνδαλο: 52.000 ευρώ το μήνα έπαιρνε ο διευθυντής της ΑΕΠΙ - Όλο το πόρισμα", Tvxs.gr (11 Φεβ. 2017).
2. ↑  «ΑΕΠΙ: Ο οργανισμός μας». Αρχειοθετήθηκε από το πρωτότυπο στις 13 Φεβρουαρίου 2017. Ανακτήθηκε στις 12 Φεβρουαρίου 2017.
3. ↑  Οργανισμός Πνευματικής Ιδιοκτησίας (ΟΠΙ): Νόμος 2121/1993
4. ↑  "Το Νομικό Σύμβούλιο του Κράτους «αδειάζει» τα πρόστιμα της ΑΕΠΙ", Radiofono.gr (25/02/2016).
5. ↑  Κωστής Πλάντζος, "«Στον αέρα» τα πρόστιμα της ΑΕΠΙ" Αρχειοθετήθηκε 2017-01-16 στο Wayback Machine. Newmoney.gr (1 Φεβρουαρίου 2016). Ανακτήθηκε στις 12/2/2017.
6. 1 2  εφ. Ελεύθερος Τύπος: "Σκάνδαλο μεγατόνων από την ΑΕΠΙ- Οι εικονικές προσφυγές μετόχων της εναντίον … του εαυτού τους", 30/11/2016. Ανακτήθηκε στις 13/2/2017
7. 1 2  εφ. Αγώνας Κρήτης: "Φάντασμα η ΑΕΠΙ νομικά;" της Φωτεινής Λαμπρίδη, 10/01/2017. Ανακτήθηκε στις 13.02/2017
8. ↑  Δημήτρης Κανελλόπουλος, "Πλούσιοι οι μέτοχοι ΑΕΠΙ, φτωχοί οι καλλιτέχνες" Αρχειοθετήθηκε 2017-02-11 στο Wayback Machine. (09/02/2017). Ανακτήθηκε στις 22/12/2019.
9. ↑  Ποινική δίωξη για επτά κακουργήματα σε βάρος των υπευθύνων της ΑΕΠΙ, από την εφημερίδα Η Καθημερινή